Diari Oficial de la Generalitat Valenciana


Sumari del DOGV 6093, del 02-09-2009 (2009/9752)

RESOLUCIÓ de 10 d'agost de 2009, de la presidenta de l'Institut Valencià de l'Audiovisual, per la qual s'establixen les bases reguladores per a la concessió de subvencions dirigides a les petites i mitjanes empreses del sector audiovisual de la Comunitat Valenciana per al foment de la producció audiovisual valenciana a través de la realització de pel·lícules per a televisió i pilots de sèrie de televisió, i es convoquen per a l'exercici 2009.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6093

Data del DOGV
:   02-09-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/9752


Data del document
:   10-08-2009

Organisme emissor
:   Institut Valencià de L'Audiovisual i de la Cinematografia Ricardo Muñoz Suay

Tipus de document
:   Resolució

Anàlisi jurídica

 Descriptors 

:   * producció audiovisual
    * suport econòmic
    * indústria audiovisual
    * ajuda pública

RESOLUCIÓ de 10 d'agost de 2009, de la presidenta de l'Institut Valencià de l'Audiovisual, per la qual s'establixen les bases reguladores per a la concessió de subvencions dirigides a les petites i mitjanes empreses del sector audiovisual de la Comunitat Valenciana per al foment de la producció audiovisual valenciana a través de la realització de pel·lícules per a televisió i pilots de sèrie de televisió, i es convoquen per a l'exercici 2009. [2009/9752]
La Llei 1/2006, de 19 d'abril, de la Generalitat, del Sector Audiovisual (DOCV núm. 5243, de 21.04.2006), establix en el títol III determinades mesures de foment del sector audiovisual i regula les ajudes públiques dirigides a l'enfortiment del sector. Així, en l'article 8 establix que les ajudes de la Generalitat per a la promoció i el foment del sector audiovisual i de les obres audiovisuals i cinematogràfiques valencianes les establirà el departament competent en matèria audiovisual dins dels límits pressupostaris aprovats en cada exercici, i que els requisits per a l'obtenció de les ajudes es fixaran en la convocatòria corresponent.
L'Institut Valencià de l'Audiovisual considera prioritari donar suport al sector audiovisual de la Comunitat Valenciana, a fi de potenciar una indústria audiovisual pròpia que es convertisca en un jaciment d'ocupació per als i les professionals del sector i que, a més, contribuïsca decisivament a promocionar les senyes d'identitat i els valors propis de la nostra comunitat.
A l'efecte del que disposa el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, es fa constar que les presents ajudes s'acullen al Reglament (CE) núm. 1998/2006 de la Comissió, de 15 de desembre de 2006, relatiu a l'aplicació dels articles 87 i 88 del Tractat Constitutiu de la Comunitat Europea a les ajudes de minimis (DOUE L núm. 379, de 28.12.2006), per la qual cosa estan exemptes del deure de notificació o comunicació prèvia a la Comissió Europea.
Per tot això i d'acord amb l'article 49 de la Llei Orgànica 1/2006, de 10 d'abril, de Reforma de la Llei Orgànica 5/1982, d'1 de juliol, per la qual es va aprovar l'Estatut d'Autonomia de la Comunitat Valenciana, i fent ús de les facultats que em conferix la Llei 5/1998, de 18 de juny, de Creació de l'Institut Valencià de l'Audiovisual Ricardo Muñoz Suay, i atenent el que disposen la Llei 38/2003, de 17 de novembre, General de Subvencions, i la Llei 1/2006, de 19 d'abril, de la Generalitat, del Sector Audiovisual, resolc:
Primer
Convocar, per a l'exercici 2009, subvencions dirigides a petites i mitjanes empreses del sector audiovisual valencià per a la realització de produccions de ficció de pel·lícules per a televisió i pilots de sèrie de televisió, i aprovar les bases i el model d'instància per les quals es regix esta convocatòria, que figuren com a annex I i II de la present resolució.
Segon
L'import global màxim de les ajudes és de 350.000 €, dels quals 300.000 € s'han d'abonar a càrrec de la línia T4028000 del capítol IV del pressupost de l'any 2009 de l'IVAC i els 50.000 € restant a càrrec del pressupost de 2010.
Tercer
L'eficàcia de la present convocatòria d'ajudes queda condicionada a l'existència, en el pressupost de l'IVAC per a l'any 2010, de crèdit adequat i suficient per a atendre les ajudes previstes. El pagament de l'anualitat de 2010 queda subordinat a l'existència de crèdit adequat i suficient en els pressupostos de l'IVAC, conforme al Text Refós de la Llei d'Hisenda Pública de la Generalitat Valenciana.
Quart
En compliment del que disposen els articles 3.4 i 7.4 del Decret 147/2007, de 7 de setembre, del Consell, la present convocatòria d'ajudes no necessita ser notificada a la Comissió Europea, ja que no complix tots els requisits de l'article 87.1 del Tractat de la CE, atés que les ajudes s'acullen al règim de minimis i pel seu import no suposen un falsejament de la competència que afecte els intercanvis comercials entre estats membres. Esta resolució no podrà aplicar-se a les empreses que operen en els sectors determinats en el punt 1 de l'article 1r del Reglament 1998/2006 de la Comissió, de 15 de desembre de 2006. L'ajuda total per este concepte de minimis, concedida a qualsevol empresa, no podrà excedir els 200.000 € en un període de tres exercicis fiscals. El centre gestor haurà d'haver comprovat que no se supera el límit mencionat en l'apartat anterior.
Cinqué
La present resolució produirà efectes des de l'endemà de la publicació en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, Reguladora de la Jurisdicció Contenciosa Administrativa, contra el present acte, que posa fi a la via administrativa, es pot presentar potestativament recurs de reposició o directament recurs contenciós administratiu, en els terminis i davant dels òrgans que s'indiquen a continuació:
a) El recurs de reposició ha d'interposar-se davant de la presidenta de l'IVAC, en el termini d'un mes a comptar des de l'endemà de la publicació de la present resolució.
b) El recurs contenciós administratiu ha de plantejar-se davant del Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació de la present resolució.
València, 10 d'agost de 2009.- La presidenta de l'Institut Valencià de l'Audiovisual Ricardo Muñoz Suay: Trinidad María Miró Mira.
ANNEX I
Bases reguladores de la convocatòria de les ajudes dirigides a les petites i mitjanes empreses del sector audiovisual de la Comunitat Valenciana per al foment de la realització de pel·lícules per a televisió i pilots de sèrie de televisió.
Primera. Objecte de les ajudes
Constituïx l'objecte de les presents bases regular la concessió de les subvencions que es dirigixen a les petites i mitjanes empreses del sector audiovisual valencià per al foment de la realització de pel·lícules per a televisió i pilots de sèrie de televisió.
Segona. Destinataris de les ajudes
Poden sol·licitar estes subvencions, les petites i mitjanes empreses del sector audiovisual radicades a la Comunitat Valenciana i inscrites en el Registre Administratiu d'Empreses Audiovisuals de la Comunitat Valenciana que despleguen o puguen desplegar activitats de producció de pel·lícules per a televisió i pilots de sèrie de televisió.
Als efectes de la present resolució, es considerarà petita i mitjana empresa, segons la recomanació de la Comissió Europea (DOCE L núm. 107/8, de 30 d'abril de 1996), la persona física o jurídica que complisca els requisits següents:
Nombre de treballadors segons plantilla mitjana anual
Dades econòmiques (en euros)
- Petita empresa
Fins a 50 treballadors.
Facturació anual inferior a set milions d'euros o balanç general anual inferior a cinc milions d'euros.
- Mitjana empresa
Entre 50 i 249 treballadors.
Facturació anual entre set i quaranta milions d'euros o balanç general anual entre cinc i vint-i-set milions d'euros.
Tercera. Característiques dels projectes i les despeses subvencionables
Les pel·lícules per a televisió hauran de ser històries universals, emotives, amb un to amable, que afavorisquen valors positius i dirigides a un públic familiar. A més, en els pilots de sèrie de televisió es buscaran històries pròximes on es reflectisca la idiosincràsia de la societat de la Comunitat Valenciana.
Els beneficiaris hauran de destinar les ajudes exclusivament a atendre les despeses originades per la realització de pel·lícules per a televisió i pilots de sèrie de televisió. Les despeses que podran ser subvencionades en virtut de la present convocatòria seran exclusivament les que es detallen a continuació, sempre que del contingut dels justificants de les despeses es deduïsca ineludiblement que van ser aplicades a la realització de les pel·lícules per a televisió i pilots de sèrie de televisió:
1. Guió, adaptació i música. En el cas de pilots de sèrie: tractament (descripció de personatges i mapa de trames).
2. Equip artístic.
3. Equip tècnic.
4. Escenografia.
5. Estudis, sonorització i efectes especials.
6. Maquinària i transports.
7. Viatges i dietes.
8. Pel·lícula i material magnètic.
9. Laboratoris.
En cap cas podran subvencionar-se béns que per la seua naturalesa o valor econòmic resulten inventariables.
Quarta. Caràcter de minimis de les subvencions
Les presents ajudes tenen caràcter de minimis i estan subjectes al Reglament (CE) núm. 1998/2006 de la Comissió Europea, per la qual cosa l'import total concedit a una empresa determinada no serà superior a dos-cents mil euros (200.000 €) durant un període de tres exercicis fiscals.
L'ajuda de minimis no s'acumularà a cap subvenció corresponent a les mateixes despeses subvencionables si l'acumulació dóna lloc a una intensitat d'ajuda superior a l'establida per a les circumstàncies concretes de cada cas en un reglament d'exempció per categories o en una decisió adoptada per la Comissió Europea.
Cinquena. Publicitat
Els títols de crèdit i la publicitat i propaganda de la producció hauran de fer constar sempre i en qualsevol emissió, de forma visible i destacada, que ha sigut subvencionada per l'Institut Valencià de l'Audiovisual, incorporant-hi el logotip.
Sisena. Instàncies i documentació
La sol·licitud de subvenció s'ha de presentar en un imprés normalitzat, segons el model adjunt, i s'ha d'acompanyar dels documents següents:
a) Dos còpies del projecte de la producció audiovisual en paper i dos còpies en suport DVD-R amb format vídeo estàndard, el qual haurà de contindre almenys:
- Storyline (màxim tres línies).
- Sinopsi (màxim vint línies).
- Guió dialogat. En el cas dels pilots, també s'haurà de presentar el tractament (descripció de personatges i mapa de trames).
- Fitxa tècnica amb cartes de compromís, si n'hi ha.
- Fitxa artística amb cartes de compromís, si n'hi ha.
- Pressupost de la producció en què es detallen els conceptes següents: guió i música; personal artístic; equip tècnic; escenografia; estudis, rodatge, sonorització i varis de producció; maquinària de rodatge i transport; viatges, dietes; pel·lícula verge; laboratori; assegurances i impostos; despeses d'explotació, comerç i finançament; despeses generals i benefici industrial.
- Pla de finançament del total del pressupost, amb el detall del percentatge de coproducció, si és el cas, i l'import de cada una de les entitats intervinents.
- Contracte de compra o opció de compra del guió amb l'autor o autors.
- Pla de rodatge, amb la duració, les localitzacions i els llocs de rodatge.
- Historial professional de l'empresa o empreses productores.
- Currículum del director/a i guionistes.
-Empreses de servicis que participen en el projecte.
Qualsevol eventualitat o modificació en el projecte presentat haurà de ser comunicada a l'Institut Valencià de l'Audiovisual en el termini de deu dies des que es produïsca.
b) Fotocòpia compulsada dels documents que acrediten la personalitat i la capacitat d'obrar de l'empresari o empresària, com ara el DNI, si es tracta de persones físiques, i de l'escriptura de constitució de la societat si es tracta de persones jurídiques. En els dos casos haurà d'aportar-se també l'alta en l'impost d'activitats econòmiques en l'epígraf corresponent a la producció de pel·lícules cinematogràfiques i/o vídeos, així com l'últim rebut de l'impost, o, si és el cas, una declaració jurada d'estar exempt del pagament del dit impost. No s'haurà de presentar la documentació indicada en este punt en el cas d'estar inscrits en el Registre Administratiu d'Empreses Audiovisuals de la Comunitat Valenciana, fet que s'haurà de fer constar en l'imprés de sol·licitud (annex II).
c) Fotocòpia compulsada de l'escriptura de poder en el cas que el sol·licitant actue en representació d'un tercer, persona física o jurídica.
d) Declaració responsable, subscrita pel representant de la societat, que complix els requisits establits que cataloguen l'empresa com a petita i mitjana empresa segons la recomanació de la Comissió Europea (DOCE núm. L 107/8, de 30 d'abril de 1996) (annex VI).
e) Certificat original expedit per la Tresoreria General de la Seguretat Social d'estar al corrent en les obligacions de la Seguretat Social.
f) Certificat original expedit per l'Agència Estatal de l'administració Tributària d'estar al corrent en les obligacions tributàries estatals.
g) Certificat expedit per la Conselleria d'Economia, Hisenda i Ocupació d'estar al corrent en les obligacions tributàries respecte a la hisenda pública de la Generalitat.
h) Declaració responsable, o realitzada per qualsevol dels mitjans previstos en l'article 13.7 de la Llei 38/2003, General de Subvencions, de no incórrer en cap de les circumstàncies previstes en els articles 13.2 i 13.3 de la dita norma (annex III).
i) Declaració responsable, subscrita pel representant legal de la societat, que acredite no haver rebut ajudes, per a qualsevol finalitat, durant els dos exercicis fiscals anteriors i durant l'exercici fiscal en curs, per un import global superior als dos-cents mil euros (200.000 €). En la declaració haurà d'indicar-se expressament quin és el tipus d'ajudes percebudes (annex IV).
j) Declaració responsable de compliment de la normativa sobre integració laboral de persones amb discapacitat, o, si és el cas, l'exempció de la dita obligació, d'acord amb el que disposen l'article 7 de la Llei 11/2003 de 10 d'abril, de la Generalitat, sobre l'Estatut de les Persones amb Discapacitat (DOGV núm. 4.479, d'11.04.2003), i el Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat (annex VIII).
k) En compliment del que disposa l'article 2.5 del Reglament (CE) núm. 1998/2006 de la Comissió Europea i a fi de comprovar que no se sobrepassen els límits que establix, s'exigirà com a requisit indispensable per a optar a estes ajudes una declaració responsable relativa a les ajudes rebudes de qualsevol administració pública per a les mateixes despeses subvencionables (annex IV).
l) Declaració responsable de posseir els drets de propietat intel·lectual pertinents sobre el guió i, si és el cas, el d'opció sobre l'obra preexistent.
m) En el cas de coproduccions, haurà d'aportar-se el contracte de coproducció o carta de compromís, si n'hi ha.
Setena. Termini i lloc de presentació
El termini de presentació de les sol·licituds s'iniciarà l'endemà de publicació de la present resolució en el Diari Oficial de la Comunitat Valenciana i finalitzarà en el termini de quinze dies hàbils des de l'endemà de la publicació.
La sol·licitud s'ha d'acompanyar de la documentació indicada en la base sisena i s'ha de presentar preferentment a l'Institut Valencià de l'Audiovisual, situat a la plaça de l'Ajuntament, 17, de València, si bé podrà també presentar-se per qualsevol de les formes establides en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (BOE núm. 285, de 27.11.92).
Huitena. Comissió avaluadora
La valoració de les sol·licituds serà realitzada, a través del procediment de concurrència competitiva, per una comissió constituïda pels membres següents:
Presidència: el vicepresident de l'Institut Valencià de l'Audiovisual, o persona que designe en la seua substitució.
Vicepresidència: el director de l'Institut Valencià de l'Audiovisual, o persona que designe en la seua substitució.
Secretaria: una persona al servici de l'Institut Valencià de l'Audiovisual.
Vocals: dos representants de l'administració i dos proposats per RTVV.
La comissió avaluadora té facultats per a realitzar per mitjà dels seus membres totes les comprovacions que considere necessàries per a la millor avaluació dels projectes presentats, així com per a resoldre totes les incidències que sorgisquen en la tramitació de l'expedient de concessió de les subvencions.
Vist l'informe de la comissió avaluadora, la direcció de l'Institut Valencià de l'Audiovisual, com a òrgan instructor, formularà una proposta de resolució provisional, que serà exposada al tauler d'anuncis de l'Institut Valencià de l'Audiovisual i en la pàgina web www.ivac-lafilmoteca.es. Passats deu dies, la vicepresidència de l'Institut Valencià de l'Audiovisual elevarà una proposta de resolució definitiva a la presidència de l'Institut Valencià de l'Audiovisual, que resoldrà l'adjudicació i l'import de les ajudes, així com la distribució per anualitats. La resolució serà publicada en el Diari Oficial de la Comunitat Valenciana, d'acord amb el que disposa l'article 18 de la Llei General de Subvencions.
Els projectes seran valorats sobre una puntuació màxima de 100 punts, tenint en compte els criteris de valoració següents:
1. Acreditació documental de la suficiència de finançament del projecte a través de mitjans documentals que constaten fefaentment l'existència de prou recursos econòmics per a l'execució del projecte (màxim 35 punts).
2. Interés i qualitat del guió (màxim 30 punts).
3. Es valoraran positivament els projectes que, tot i conservar el caràcter d'obra unitària, puguen ser susceptibles de constituir un capítol pilot o de presentació d'una possible sèrie de ficció, tant diària com setmanal. A este efecte, s'adjuntarà el tractament de la possible sèrie que es derivaria del desplegament argumental de la pel·lícula per a televisió (màxim 15 punts).
4. Participació en la producció d'equips tècnics i artístics valencians (màxim 5 punts).
5. Realització del rodatge a la Comunitat Valenciana, llevat que per necessitats del guió o de coproducció nacional o internacional es requerisquen altres localitzacions (màxim 5 punts).
6. Utilització en el rodatge d'instal·lacions i empreses de servicis situades a la Comunitat Valenciana (màxim 5 punts).
7. Trajectòria professional de l'empresa productora i del director/a i guionista de la producció (màxim 5 punts).
Novena. Termini per a resoldre i notificar
La resolució es dictarà i notificarà en el termini màxim de sis mesos des de l'endemà a la finalització del termini per a la presentació de sol·licituds, segons que disposen els articles 58 i 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Transcorregut el termini indicat en el paràgraf anterior sense que s'haguera notificat una resolució expressa, les sol·licituds presentades s'hauran de considerar desestimades per silenci administratiu.
Així mateix, en virtut de l'article 18 de la Llei 38/2003, General de Subvencions, la resolució de concessió de la subvenció serà publicada en el Diari Oficial de la Comunitat Valenciana, sense perjuí de la notificació personal als interessats.
Desena. Obligacions dels beneficiaris
1. Els beneficiaris de les subvencions tenen les obligacions següents:
a) Complir l'objectiu, executar el projecte i realitzar l'activitat que fonamenta la concessió de la subvenció fins al 30 de novembre de 2010.
b) Entregar, dins del termini establit en les presents bases, els justificants de les despeses per a les quals es va concedir la subvenció per una quantitat igual o superior a la concedida, segons que establix la legislació vigent (annex VII).
c) Comunicar a l'IVAC si han sigut beneficiaris de subvencions o ajudes per a la mateixa finalitat, procedents de qualsevol administració o ens públic o privat (annex VII).
d) Sotmetre's a les actuacions de comprovació que ha d'efectuar la presidència i a les de control financer que corresponguen a la Intervenció General en relació amb les subvencions i ajudes concedides.
e) Depositar una còpia estàndard de projecció de la producció subvencionada en format i versió valenciana i castellana, i en perfectes condicions, a l'IVAC (Institut Valencià de l'Audiovisual Ricardo Muñoz Suay) per al compliment de les seues finalitats. Esta còpia serà considerada de conservació i la Generalitat se'n reservarà l'ús. Les pel·lícules per a televisió han de presentar una versió en castellà i una altra en valencià, i els pilots de sèrie de televisió han de presentar una versió en valencià i una altra amb subtítols en castellà (annex VII).
f) Així mateix, els beneficiaris de les ajudes s'obliguen a assumir les responsabilitats que puguen resultar de la utilització de les imatges i altres elements creatius aportats per ells en la realització de les pel·lícules per a televisió i pilots de sèrie de televisió, i que puguen derivar-se d'eventuals drets de la propietat intel·lectual, industrial o de marques la titularitat dels quals corresponga a terceres persones o entitats alienes a les ajudes.
g) Renovar els certificats de compliment d'obligacions tributàries, estatals i autonòmiques, i de pagament de les quotes de la Seguretat Social, una vegada caduquen, a fi que es troben vigents fins al moment del pagament (annex VII).
h) Finalment, els beneficiaris queden obligats al compliment de les altres obligacions previstes en l'article 14 de la Llei 38/2003, General de Subvencions.
i) L'empresa productora haurà de presentar una autorització a la Generalitat per a la utilització de la producció en les activitats relacionades amb la política de promoció de l'audiovisual valencià, que haurà d'omplir d'acord amb l'annex V d'estes bases.
2. L'incompliment de les obligacions anteriors donarà lloc a l'exigència de les responsabilitats corresponents, d'acord amb la legislació vigent i, de forma especial, amb els preceptes declarats bàsics del títol IV de la llei 38/2003, General de Subvencions
3. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats coincidents amb l'objecte d'esta convocatòria, podran donar lloc, amb l'audiència prèvia de l'interessat, a la modificació de la resolució de concessió i, si és el cas, al reintegrament de les quantitats percebudes i a l'exigència de l'interés de demora corresponent des del moment del pagament de la subvenció fins a la data en què s'acorde el reintegrament, d'acord amb el que preveu l'article 37 de la Llei 38/2003, General de Subvencions.
Onzena. Justificació i pagament de subvencions
1. Per al cobrament de la subvenció, les entitats beneficiàries hauran de presentar una memòria descriptiva de les activitats exercides juntament amb les factures o els justificants que acrediten la despesa realitzada per les activitats que es mencionen en estes bases reguladores, i estarà subjecta en tot cas al que disposa l'article 30 de la Llei 38/2003, de 17 de novembre, General de Subvencions.
2. Les factures o justificants presentats han de ser documents originals i han de ser emesos a nom de l'entitat subvencionada; seran vàlids encara que hagueren sigut expedits abans de l'exercici pressupostari de 2009, sempre que del contingut es deduïsca ineludiblement que la despesa va ser aplicada a la realització de la producció audiovisual objecte de la subvenció i sempre que el projecte subvencionat es realitze en el termini establit.
3. Les justificacions corresponents a col·laboracions hauran de figurar en rebuts on consten les dades del perceptor, el seu NIF, el concepte pel qual es retribuïx i la retenció corresponent a l'IRPF, així com les dades de l'entitat.
4. Si dels justificants de despeses presentats resultara un import inferior a l'ajuda concedida, es procediria a la reducció de la subvenció, amb l'audiència prèvia de l'interessat, en la quantitat necessària perquè l'ajuda no excedira la despesa justificada.
5. El termini per a presentar la documentació indicada en les bases desena i onzena finalitzarà en general el dia 30 de novembre de 2010, i en particular el 30 de desembre de 2009 per als beneficiaris que hagen de justificar la totalitat o una part de la subvenció dins de l'exercici econòmic de 2009 perquè tenen tota la subvenció o una part assignada als pressupostos de 2009.
6. La subvenció, una vegada concedida, podrà fer-se efectiva d'acord amb el que disposa l'article 47 bis del Text Refós de la Llei d'Hisenda Pública de la Generalitat Valenciana; és a dir: se'n pagarà fins al 40% immediatament, i la resta l'abonarà l'IVAC una vegada el beneficiari justifique el compliment d'allò convingut.
En tot cas, l'avançament previst en este apartat requerirà l'aportació prèvia d'un aval bancari per part del beneficiari per un import igual a la quantitat avançada.
En els casos en què la subvenció siga biennal, el beneficiari haurà de presentar abans del 30 de desembre de 2009 un justificant dels Servicis Territorials de la Conselleria d'Economia, Hisenda i Ocupació d'haver constituït un aval o d'haver contractat una assegurança de caució per l'import de la subvenció assignat a 2009, en els dos casos en la forma i les condicions que s'indiquen en el Reial Decret 1098/2001, de 12 d'octubre.
7. En cas d'incompliment total o parcial de l'objecte de la subvenció per part del beneficiari, haurà de reintegrar les quantitats percebudes i els interessos de demora produïts des del moment del pagament de la subvenció fins a la data en què s'acorde el reintegrament, tot això conforme a l'article 37 de la Llei 38/2003, de 17 de novembre, General de Subvencions.
8. Els beneficiaris que hagen de justificar la totalitat o una part de la subvenció en l'exercici econòmic de 2009, hauran de complir les obligacions establides en estes bases i presentar fins al 30 de desembre de 2009 factures originals o còpies compulsades en què es justifiquen despeses realitzades el 2009, o en exercicis anteriors, sempre que del contingut es deduïsca ineludiblement que la despesa va ser aplicada a la realització del projecte subvencionat, per un import com a mínim igual a la part de la subvenció fixada per l'anualitat.
Dotzena. Preferència en la concessió de les ajudes
1. En compliment del que disposen l'article 8 de la Llei 11/2003, de 10 d'abril, de la Generalitat, sobre l'Estatut de les Persones amb Discapacitat, i l'article 6 del Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat, tindran preferència en la concessió de la subvenció, en cas d'empat de les millors proposicions en la puntuació final obtinguda pels sol·licitants, les empreses que acrediten, abans de la publicació de la present convocatòria, ocupar un percentatge major de treballadors discapacitats en relació amb les plantilles, o que es comprometen a contractar un percentatge major de treballadors discapacitats durant l'àmbit temporal de la subvenció.
La preferència serà aplicable en qualsevol de les situacions següents:
a) Empreses que, amb menys de cinquanta treballadors i sense l'obligació legal de contractar treballadors discapacitats, acrediten tindre en la plantilla treballadors discapacitats.
b) Empreses que, amb cinquanta o més treballadors i amb l'obligació legal prevista en l'article 38.1 de la Llei 13/1982, de 7 d'abril, d'Integració Social dels Minusvàlids, acrediten tindre en la plantilla un percentatge major de treballadors discapacitats del previst en la legislació vigent.
2. Quan no siga possible la incorporació de treballadors discapacitats a les empreses sol·licitants per la impossibilitat que els servicis d'ocupació públics competents, o les agències de col·locació, puguen atendre l'oferta d'ocupació després d'haver efectuat totes les gestions d'intermediació necessàries per a donar resposta als requeriments, la concessió s'efectuarà a l'empresa que acredite un increment de les quotes previstes en la normativa vigent per a les mesures alternatives a la contractació de treballadors discapacitats abans de la publicació de la subvenció o durant l'àmbit temporal de la subvenció.
3. L'acreditació de les contractacions de treballadors discapacitats o de l'increment de quotes s'ha de fer per mitjà d'una declaració responsable del sol·licitant, sense perjuí de les facultats de la Generalitat de comprovar la validesa de la declaració en qualsevol moment, i amb l'efectivitat de l'ajuda condicionada al compliment del que preveu la declaració responsable.
Tretzena. Normativa aplicable amb caràcter supletori
Les presents bases estan subjectes, en tot cas, al que disposen els articles de caràcter bàsic de la Llei 38/2003, de 17 de novembre, General de Subvencions, i el seu reglament de desplegament, aprovat pel Reial Decret 887/2006, de 21 de juliol; a les previsions del Text Refós de la Llei d'Hisenda Pública de la Generalitat, aprovat pel Decret Legislatiu de 26 de juny de 1991, que no estiguen en contradicció amb aquella, i a la normativa de desplegament i la resta de normes legals i reglamentàries que els són aplicables.
En tot cas, s'hi aplicarà amb caràcter supletori el que disposen els articles de caràcter no bàsic de la Llei 38/2003, de 17 de novembre, General de Subvencions.